**Χιλιάδες επισκέπτες και διπλάσιο μέγεθος έκθεσης στο δεύτερο 100% Hotel Show στην Κρήτη**

*Με διπλάσιο αριθμό εκθετών και σχεδόν τριπλάσια προσέλευση επισκεπτών σε σχέση με την προηγούμενη χρονιά, το 100% Hotel Show | Crete εδραιώνεται πλέον ως ένας από τους σημαντικότερους θεσμούς για τον τουριστικό και ξενοδοχειακό κλάδο της Κρήτης*

Η φετινή Διοργάνωση ξεπέρασε κάθε προσδοκία, όχι μόνο σε αριθμούς αλλά και σε ποιότητα. Το 100% Hotel Show στην Κρήτη υποδέχθηκε χιλιάδες επισκέπτες, επιβεβαιώνοντας τη σημασία μιας εξειδικευμένης ξενοδοχειακής έκθεσης για την ανάπτυξη του προορισμού. Η ποικιλία των εκθετών, η παρουσία καινοτόμων επιχειρηματικών ιδεών και η αναβαθμισμένη εμπειρία για τους επισκέπτες, έθεσαν τις βάσεις για ακόμη μεγαλύτερη επιτυχία στο μέλλον.

Παρακάτω τα highlights του δεύτερου 100% Hotel Show στην Κρήτη:

**Περισσότεροι εκθέτες με εντυπωσιακά conceptual περίπτερα**

Η Έκθεση, ήδη από τη δεύτερή της διοργάνωση, κατέγραψε εντυπωσιακή άνοδο στον αριθμό των εκθετών, με εταιρείες τόσο από την Κρήτη όσο και από άλλες περιοχές της Ελλάδας. Η συμμετοχή των εκθετών δεν περιορίστηκε μόνο στην παρουσίαση των προϊόντων και των υπηρεσιών τους, αλλά επεκτάθηκε και σε μια πιο στρατηγική προσέγγιση προβολής μέσω conceptual περιπτέρων. Οι ειδικές κατασκευές και οι διαδραστικές εμπειρίες έκαναν την επίσκεψη ακόμη πιο ενδιαφέρουσα, ενισχύοντας την αλληλεπίδραση μεταξύ των εκθετών και των επισκεπτών και δημιουργώντας ένα δυναμικό περιβάλλον δικτύωσης και ενημέρωσης.

**Διευρυμένο κοινό – Επισκέπτες και από άλλα νησιά της Ελλάδας**

Η στρατηγική προώθησης της Έκθεσης επεκτάθηκε πέρα από την Κρήτη, προσελκύοντας επισκέπτες και από άλλους προορισμούς, όπως την Πάρο, την Κω και τη Χίο. Αυτή η τάση δείχνει ότι το 100% Hotel Show στην Κρήτη μπορεί να εξελιχθεί σε σημείο συνάντησης του ξενοδοχειακού κλάδου, σε μια κομβική περίοδο πριν την έναρξη της τουριστικής σεζόν. Η προσέλευση επαγγελματιών από διάφορα μέρη της Ελλάδας καταδεικνύει την ανάγκη για εξειδικευμένες εκθέσεις που καλύπτουν τις πραγματικές ανάγκες της ξενοδοχειακής αγοράς και προάγουν νέες συνεργασίες.

**Lifestyle ζώνη στην είσοδο – Μια αναβαθμισμένη εμπειρία έκθεσης**

Μια από τις πιο καινοτόμες προσθήκες της φετινής Έκθεσης ήταν η δημιουργία μιας lifestyle ζώνης στην είσοδο, η οποία φιλοξένησε εκθέτες, αλλά και εταιρείες που διοργάνωσαν all-day events. Η νέα αυτή πρωτοβουλία προσέφερε στους επισκέπτες μια μοναδική εμπειρία από την πρώτη στιγμή της άφιξής τους στην Έκθεση, δημιουργώντας ένα ζωντανό και διαδραστικό περιβάλλον. Ανάμεσα στις δραστηριότητες ξεχώρισαν το Cocktail Van των εταιρειών Simply Foods & Cabclub Cocktails, η συμμετοχή του Συλλόγου Αρχιτεκτόνων Νομού Ηρακλείου και η ζωντανή ραδιοφωνική μετάδοση από τον σταθμό “Θέμα Κρήτης” κατά την πρώτη ημέρα της Έκθεσης. Αυτή η νέα προσέγγιση ενίσχυσε τη συνολική εμπειρία των επισκεπτών, καθιστώντας την Έκθεση όχι αποκλειστικά επαγγελματική περίσταση, αλλά και μια πραγματική γιορτή της Φιλοξενίας.

**Special Workshops για Ξενοδοχεία και Βίλες**

Μια από τις πιο σημαντικές ενότητες της φετινής Έκθεσης ήταν τα ειδικά Workshops που επικεντρώθηκαν τόσο στις Ξενοδοχειακές Μονάδες όσο και στις πολυτελείς Βίλες, παρέχοντας στους επαγγελματίες του κλάδου πρακτικές γνώσεις και πολύτιμες στρατηγικές για την ανάπτυξη των επιχειρήσεών τους. Οι ενότητες κάλυψαν θέματα όπως η βέλτιστη τιμολογιακή πολιτική, οι νέες τεχνολογίες στη διαχείριση κρατήσεων, οι σύγχρονες τάσεις στη φιλοξενία και η αποτελεσματική αξιοποίηση των digital marketing εργαλείων. Οι συμμετέχοντες είχαν την ευκαιρία να συζητήσουν με ειδικούς και να λάβουν εξατομικευμένες συμβουλές, ενισχύοντας έτσι τη δυνατότητα εφαρμογής νέων ιδεών στις επιχειρήσεις τους.

**Ημερίδα Εκπαίδευσης webhotelier | primalres και Κύκλος Σεμιναρίων από την Ένωση “Φιλοξενία”**

Στο ειδικά διαμορφωμένο Seminar Stage, το Σάββατο 22 Φεβρουαρίου διοργανώθηκε μια εξειδικευμένη ημερίδα εκπαίδευσης από τη webhotelier | primalres, προσφέροντας πολύτιμες γνώσεις και εργαλεία για την αναβάθμιση των online κρατήσεων και της ψηφιακής παρουσίας των ξενοδοχείων. Οι συμμετέχοντες ενημερώθηκαν για τις τελευταίες εξελίξεις στις κρατήσεις μέσω διαδικτύου, τις πιο αποτελεσματικές πρακτικές βελτιστοποίησης conversion rates και την ενσωμάτωση προηγμένων τεχνολογιών στις ξενοδοχειακές μονάδες.

Παράλληλα, την Κυριακή 23 Φεβρουαρίου η Ένωση Επιχειρηματιών Τουριστικών Καταλυμάτων Ν. Ηρακλείου “Φιλοξενία”, διοργάνωσε Κύκλο Σεμιναρίων με τίτλο “Ποιοτική Φιλοξενία και Ικανοποίηση Πελατών” και εισηγητή τον Δρ. Δημήτρη Κούτουλα. Σε αυτό το εντατικό σεμινάριο δόθηκαν πρακτικές συμβουλές για το πώς οι Επιχειρήσεις Φιλοξενίας κάθε μορφής θα προσφέρουν βελτιωμένες υπηρεσίες στους πελάτες τους, θα επιτύχουν πρόσθετα έσοδα και θα εξασφαλίσουν καλύτερες βαθμολογίες και θετικά σχόλια.

**Το 100% Hotel Show ως θεσμός ανάπτυξης της Κρήτης**

Με τη συνεχή του εξέλιξη και την ολοένα αυξανόμενη απήχηση, το 100% Hotel Show στην Κρήτη επιβεβαιώνει τη δυναμική του ως βασικού πυλώνα ανάπτυξης του ξενοδοχειακού κλάδου στο νησί. Η φετινή επιτυχία δεν αποτελεί απλώς ένα εντυπωσιακό στατιστικό στοιχείο, αλλά μια ένδειξη της βαθιάς επιρροής που έχει αποκτήσει η Έκθεση στον κλάδο. Με τη διευρυμένη τουριστική αγορά της Κρήτης να απαιτεί συνεχώς νέες καινοτομίες και επιχειρηματικές λύσεις, το 100% Hotel Show έρχεται να καλύψει αυτό το κενό, παρέχοντας όχι μόνο ενημέρωση, αλλά και πρακτικά εργαλεία για τους ξενοδόχους και τους επενδυτές. Η διοργάνωση αναμένει ακόμη μεγαλύτερη προσέλευση, ενισχυμένες θεματικές ενότητες και διεθνή αναγνώριση, ενισχύοντας περαιτέρω τη θέση της Κρήτης ως πρωταγωνιστή στη διεθνή τουριστική αγορά.